Go thoma ka January 2018, seboka sa gare ga beke se tla akaretša karolo ya dintlha tša go ithuta le ya media tšeo di tšwelelago ka go kgatišo ya go ithuta ya Phetolelo ya Lefase le Lefsa (nwtsty) yeo e lego Inthaneteng. Seo se tla dirwa le ge kgatišo yeo ya go ithuta e se ya tšwa e e ba gona ka Sepedi. Ruri ditaba tšeo di lego moo di tla go thuša gore o ipshine ka go lokišetša diboka. Le gona, sa bohlokwa kudu ke gore e go thuše go matlafatša tswalano ya gago le Jehofa, yena Tatago rena yo a re ratago! E be e swantšhetša’ng? Areka e be e swantšhetša go ba gona ga Modimo. Ka mohlala, leru leo le bego le tšwelela godimo ga Areka yeo e bego e le ka Sekgethwakgethweng le mešašeng ya Baisiraele, le be le bontšha gore Jehofa o na le bona e bile o a ba šegofatša. (Lefitiko 16:2; Numeri 10:33-36) Le gona Beibele e re Jehofa o “[dutše] godimo ga bakerubi,” e lego bakerubi ba babedi bao ba lego sekhurumelong sa Areka. (1 Samuele 4:4; Psalme 80:1) Ka gona, bakerubi ba ba be ba ‘swantšhetša koloi’ ya Jehofa. (1 Dikoronika 28:18) Ka morago ga gore Areka e išwe Tsione, Kgoši Dafida o ile a ngwala gore Jehofa o be a ‘dula Tsione,’ ka ge Areka yeo e be e swantšhetša go ba gona ga Jehofa.—Psalme 9:11.